 

**בפני ההרכב:**

אל"ם שחר גרינברג- נשיא

סא"ל מיכל אמברם שחר- סגנית נשיא

**רס"ן שלי סטיוי דורון - שופטת**

**בעניין:**

**התובע הצבאי**

(באמצעות ב"כ סגן גל קנריק)

**נגד**

**ח/XXXX טוראי י.ג**

(באמצעות ב"כ עו"ד שלום דאהן ועו"ד רן כהן רוכברגר)

**הכרעת - דין**

**על פי הודאתו, מורשע הנאשם בעבירה של חבלה חמורה בנסיבות מחמירות, לפי סעיפים 333 ו-335 (א)(1) לחוק העונשין, התשל"ז- 1977, בהתאם לכתב האישום המתוקן ולפרטים הנוספים.**

1. **ניתנה היום, א' באלול התשפ"א, 09.08.2021, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופטת אב"ד שופטת

**גזר - דין**

הנאשם הורשע, על פי הודאתו, בכתב אישום מתוקן, במסגרת הסדר טיעון, לאחר הליך גישור, בעבירה של חבלה חמורה בנסיבות מחמירות לפי סעיפים 333 ו-335 (א)(1) לחוק העונשין, התשל"ז- 1977.

על פי עובדות כתב האישום המתוקן, ביום 23/08/2020, במחנה בסיס יחידתו של הנאשם, בשעות הערב, שהו יחד הנאשם, סמל מ' וסמל ב' ל' ושוחחו ביניהם. סמל מ' הניח על הרצפה את נשקו האישי, מסוג M16, הנשק היה טעון במחסנית שהכילה 29 כדורים, והתקן מק –פורק בבית הבליעה. זמן קצר לאחר מכן, נטל הנאשם את הנשק לידיו, הניח את רצועת הנשק סביב צווארו, אחז בו כשידו האחת אוחזת במתפסים וידו השנייה בידית האחיזה. הנאשם נע עם הנשק ושיחק עמו דמות של "סוכן", כשקנה הנשק מכוון אופקית, לכיוון הקיר המזרחי במסדרון, תוך כדי שביצע פעולות בנשק שהביאו לכניסת כדור לבית הבליעה. בשלב מסוים, כשקנה הנשק היה מופנה לכיוון הקיר המזרחי במסדרון, הפנה הנאשם את מבטו לימינו, מבעד לדלת המסדרון, כלפי חוץ, שוחח עם חיילים שהיו במקום, ואז בעוד שסמל ל' זז מהמקום בו ישב ונעמד במרחק קצר ממנו לכיוון המסדרון, כאשר הנאשם לא ראה את סמל ל', לחץ הנאשם על ההדק. כתוצאה מכך, נורה מהנשק קליע שפגע בראשו של סמל ל'. הקליע חדר לחלקו הימני התחתון של ראשו של סמל ל'. סמל ל' פונה לבית החולים במצב שהוגדר קל, שם אושפז במשך כחודש ימים. לסמל ל' נגרמו חבלות חמורות, שהובילו נכון להיום, לקשיים מסוימים בניידות ובתפקודו העצמאי.

על פי מסמך הפרטים הנוספים (ת/1), עלה כי זמן מועט לפני האירוע, הגיש סמל מ' לנאשם את נשקו האישי, לבקשת הנאשם, כאשר בנשק היו מותקנים התקנים ותוספות אסורים. עוד צוין, כי לאחר ירי הכדור, היה הנאשם הראשון להעניק עזרה ראשונה לסמל ל' והיחיד שנשאר במקום עד להגעת גורמי הרפואה. הנאשם החזיק את הפצע בראשו של סמל ל' ועצר את הדימום. בחקירתו, שיתף הנאשם פעולה, השיב לכל השאלות, השתתף בשחזור האירוע, נטל אחריות למעשים והביע חרטה וצער על המעשה ותוצאותיו העגומות.

הצדדים הציגו בפני בית הדין הסדר טיעון שבו נקשרו לאחר הליך גישור מורכב בפני כבוד השופט, סא"ל בלילטי, שהביא בסופו של יום להסכמות שהוצגו בפנינו היום. הצדדים פירטו בפנינו כי בבסיס הסדר הטיעון עמדו נסיבות ביצוע העבירה, שיקולים ראייתיים, שרשרת המעשים שהביאו לפגיעה בסמל ל', ותוצאות האירוע, שלמרבה המזל לא הסתיימו בפגיעות קשות מאוד, והדבר גם קיבל ביטוי בסעיף העבירה שיוחסה לנאשם. עוד צוין כי משפחת נפגע העבירה מתרכזת כעת בשיקומו של סמל ל' ולא בהליך המשפטי המתנהל בעניינו של הנאשם. עוד התחשבו הצדדים במצבו הנפשי של הנאשם שהתדרדר באופן משמעותי כעולה ממסמכים ברה"נים שהוצגו לבית הדין (ס/1).

מקרה זה הינו **מצער וקשה**. אך **במזל רב** לא הסתיים המקרה בתוצאה קשה יותר, כפי שעלה מהפרטים שהציגו בפנינו הצדדים. מדובר במשחק בנשק, מיותר, שאין לו מקום ואירועים רבים בעבר שהביאו לכללי טיפול בנשק ו"נכתבו בדם" היו צריכים להוות תמרור אזהרה לנאשם לבל יעשה שימוש פסול בנשק, כפי שאירע במקרה זה. על בתי הדין הצבאיים במסגרת מערכת המשפט הצבאית, מוטלת חובה לשוב ולהזכיר את הסכנה הגלומה בשימוש בנשק, ובמקרים שבהם נעשה שימוש אסור בנשק, גם אם תוצאותיו לא הסתיימו למרבה המזל בפגיעה קשה, על מנת להרתיע הרתעה אישית וכללית לבל יבואו לידי ביצוע מעשים אסורים תוך שימוש בנשק, והכל בראי שמירה על הערך היקר מכל, והוא, חיי האדם.

הצדדים הציגו בפנינו הסדר טיעון, פרי הליך גישור מורכב שהביא בסופו של דבר להודאת הנאשם, חיסכון בזמן שיפוטי, הימנעות מצורך בניהול משפטי ארוך ורגיש, בשים לב למצבו של הנפגע וגם על רקע השירות הצבאי המשותף של הנאשם ונפגע העבירה. עוד נלקחו בחשבון, מצבו הרפואי של נפגע העבירה, מצבו הנפשי של הנאשם, אשר היה זה שהעניק עזרה ראשונה לנפגע עד הגעת כוחות הרפואה למקום האירוע.

בסופו של יום, לאחר ששקלנו את כלל הטעמים שהציגו בפנינו הצדדים, ופורטו לעיל, החלטנו לכבד את הסדר הטיעון.

על הנאשם נגזרים, אפוא, העונשים הבאים:

1. **שלוש מאות ועשרה (310) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שישה (6) חודשים למשך שלוש (3) שנים, לבל יעבור עבירה בעלת יסוד של אלימות או שימוש לא חוקי בנשק.**
3. **פיצויים בסך חמשת אלפים (5000) ₪ שישולמו לנפגע העבירה בתשלום אחד, עד ליום 01/09/2021 בהתאם לפרטים שתעביר התביעה לבא כוחו של הנאשם.**

**העתק גזר הדין יועבר למפקד בסיס הכליאה לשם הבאת הנאשם בפני וה"ל.**

1. **זכות ערעור כחוק.**
2. **ניתן היום, א' באלול התשפ"א, 09.08.2021, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופטת אב"ד שופטת